Auctoritas æcclesiastica a majoribus nostris extat instituta, ut si quis de rebus suis Deo sive alicui sancto pro elemosina dare voluerit, per litterarum testamentum notum faciat posteris. Unde ego Girardus dono Deo et sanctis ejus apostolis Petro et Paulo, ad locum Cluniacum, pro remedio anime meæ, unum mansum qui est situs in pago Augustodunense, in villa Posolias, et unum servum, nomine Bosonem, cum uxore sua et infantibus suis, qui in ipso manso habitant, et omnibus que ad ipsum mansum pertinent, campis scilicet et pratis. Et tali conditione, ut quamdiu in presenti infirmitate vixero, teneam tres partes memorati mansi in mea dictione, et quarta pars in vestitura ad presens ad Sanctum Petrum perveniat. Dono etiam in villa Bufferias unam vineam que terminat a mane via publica, a media die de ipsa hereditate, a sero terra Sancti Petri, a certio terra Sancti Johannis. Et si mortuus fuero inter Ligerim et Sagonam, ipsi monachi provideant qualiter apportatus sim usque Cluniacum. Et ut firmius permaneat, manu propria firmavi testibusque tradidi roborandam. S. Girardi, qui fieri firmarique rogavit. S. Loce, uxoris sue. S. Arlebaldi. S. Bernardi. S. Raculfi. S. Ugonis. S. iterum Bernardi. S. Alberici. Actum Materias publice, in mense junio, die sabbati, regnante Rodberto rege anno vicesimo sexto.